text: # Nâ Cā Huòi-é Nàng-gái Iâ Â̤ Ké̤ṳk Séng-chĭng
  
  
  Chăng-kō̤ Mìng-dĕ̤ng-ngṳ̄ Háng-cê gì bēng-buōng. / 參考閩東語漢字其版本。
  «Nâ Cā Huòi-é Nàng-gái Iâ Â̤ Ké̤ṳk Séng-chĭng» (若早會意男界也會乞性侵) sê siŏh ciáh īng-piéng, sŏng-diòng séng-biék (性別) gì bàng-dēng (平等). Cié-cáuk dăng-ôi (製作單位) sê Dṳ̆ng-huà Mìng-guók Guók-gă Gáu-ṳ̆k Ngiēng-giú-iêng (國家教育研究院). Cī ciáh īng-piéng iù Dìng Báe̤k-chiŏng (陳北川) lì dō̤-iēng, Diòng-ái Gĕ̤ng-cáuk Siēu-cū (傳愛工作小組) siā kiŏk-buōng, găk Dài-uàng Giĕ-lè̤ng kiák. Īng-piéng gōng lāu ciŏng-uâng siŏh giông dâi-gé: siŏh ciáh hô̤ lō̤ Ĭ-ūi (依瑋) gì nàng-hŏk-sěng puâng diŏh siŏh ciáh hô̤ Giĕk-gŏ̤ (杰哥) gì nàng-gái, ké̤ṳk ĭ bék-páe̤k chĭng-huâng kó̤ lāu. Īng-piéng gŭng-buó cĭ-hâiu, ké̤ṳk nè̤ng dò̤ chék-ché̤ṳ tióng, uōng-mìng dó̤i cī ciáh īng-piéng huāng-hiōng iā duâi.
  
  ## Cié-cáuk
  «Nâ Cā Huòi-é» iù Dṳ̆ng-huà Mìng-guók Gáu-ṳ̆k-buô (教育部) táuk Guók-gă Gáu-ṳ̆k Ngiēng-giú-iêng kó̤ có̤, Diòng-ái Gă-cŭk Diòng-bó̤ Ùng-huá Sê̤ṳ-ngiĕk Iū-âing Gŭng-sĭ (傳愛家族傳播文化事業有限公司) ciék kó̤ lāu cī ciáh êng-ô. Dō̤-iēng gì nè̤ng sê Dìng Báe̤k-chiŏng (陳北川). 2010 nièng, gáu Giĕ-lè̤ng ōng īng-piéng, chṳ̄-gīng (取景) gì diòng-dê ô Nuāng-nuāng Gŏ̤-ngék Dṳ̆ng-hŏk (暖暖高級中學), Sĭng-hŭng-gă̤ (新豐街) dēng-dēng. Ciō-dà̤-gŏ̤ (主題歌) gì gŏ̤-sṳ̀ (歌詞) iù Diòng-ái Cháung-é Siēu-cū (傳愛創意小組) siā. Mā-lô-dâi (馬路大) puō-ké̤ṳk (譜曲).
  
  ## Kiŏk-cìng dâi-gŏng
  Ô siŏh huòi, Ĭ-ūi (iēng-uòng Uòng Iêu-ūi, 黃耀緯) gâe̤ng ngiê-mā lâng ciáh duâi-cǎng, Ĭ-ūi cêu liê-kŭi ĭ chió, gâe̤ng ĭ káh-dièu-bŏng Bĭng-bĭng (彬彬, iēng-uòng Uòng Sièu-lìng, 黃韶麟) kó̤ uōng-lŏk gă-pĭ-tiăng (網絡咖啡廳) káh-dièu. Lâng ciáh nè̤ng găk uōng-kă diē-sié, ké̤ṳk Giĕk-gŏ̤ (iēng-uòng Ngū Gă-ūi, 伍嘉緯) cé̤ṳ-é lāu. Giàng chók uōng-gă (網咖) hâiu, Giĕk-gŏ̤ lì păng-gōng. „Nguāi chió diē-sié ô iā sâ̤ nó̤h siăh.“„Bŏng-cô guó iā sâ̤ dò̤-chió siéu-nièng.“—Giĕk-gŏ̤ ciŏng-uâng gōng ĭ-gáuk-nè̤ng tiăng, piéng ĭ-gáuk-nè̤ng kó̤ cê-gă chió diē-sié káh-dièu. Giĕk-gŏ̤ dái lâng ciáh nè̤ng kó̤ chiĕu-chê mā̤ nó̤h, téng-gĭ dái lāu gūi guáng bì-ciū diōng-chió. Găk chió diē-sié, Giĕk-gŏ̤ guáng lâng ciáh nè̤ng siăh ciū, dīng gáu Bĭng-bĭng cói lāu, buóh kó̤ chĭng-huâng Ĭ-ūi. Chŭi-iòng Ĭ-ūi duâi-siăng gó̤ „Giĕk-gŏ̤ ng-sāi!“, dáng-sê Giĕk-gŏ̤ hĕng-hák „Tiăng-chuôi, niông nguāi ché̤ṳ nâ!“ Gáu-muōi dáik-tīng, gó bék-páe̤k Ĭ-ūi mâ̤-sāi ciŏng cī giông dâi-gé gōng nè̤ng tiăng. Guó-hâiu, Ĭ-ūi síng-sĭng (身心) iā siú-dê. Ĭ kó̤ gŭng-huòng láuk, puâng diŏh cé-gĕ̤ng mă-mă (志工媽媽) Sé̤ṳk-hiê (淑惠, iēng-uòng Diŏng Chiŏng-miēng, 張昌緬) gâe̤ng nè̤ng chó̤i-gōng-chó̤i-tiăng. Sé̤ṳk-hiê gōng gáu gâe̤ng séng-chĭng-huâng iū-guăng gì sṳ̀-hôi, Ĭ-ūi diĕng kó̤, háng-giéu-lièng-tiĕng, cêu ké̤ṳk Sé̤ṳk-hiê cé̤ṳ-é lāu. Ĭ-ūi siú ĭ bŏng-cô, gōng lāu cê-gă gì dâi-gé, bô tiăng Sé̤ṳk-hiê gì uâ, cūng-bê bó̤-gīng (報警), ngiêng-siŏng (驗傷), tŭng-bó̤ hŏk-hâu, niông ciòng-áng (全案) céng-ĭk sṳ̆-huák tiàng-sê̤ṳ (司法程序). Īng-piéng có̤i-hâiu, iù bòng-béik (旁白) gōng-chĭng-chū séng-chĭng-hâi gì dêng-ngiê (定義).
title: Nâ Cā Huòi-é Nàng-gái Iâ Â̤ Ké̤ṳk Séng-chĭng
wikitext: {{ô-lī-kó̤}}
  {{italic title}}
  {{twinLAT|若早會意男界也會乞性侵}}
  «'''Nâ Cā Huòi-é Nàng-gái Iâ Â̤ Ké̤ṳk Séng-chĭng'''» (若早會意男界也會乞性侵) sê siŏh ciáh [[īng-piéng]], sŏng-diòng séng-biék (性別) gì [[séng-biék bàng-dēng|bàng-dēng]] (平等). Cié-cáuk dăng-ôi (製作單位) sê [[Dṳ̆ng-huà Mìng-guók]] [[Guók-gă Gáu-ṳ̆k Ngiēng-giú-iêng]] (國家教育研究院).<ref name="东森1">{{cite web|url=http://www.ettoday.net/news/20130715/240793.htm|title=「杰哥，不要啊......」性侵宣導片暴紅 劇情確有其事 [„Giĕk-gŏ̤, ng-sāi ā…“ Séng-chĭng sŏng-dō̤-piéng duâi-diòng, kiŏk-cìng káuk-iū-gì-sê̤ṳ]|date=2013-07-15|accessdate=2017-06-23|work=Dĕ̤ng-sĕng Sĭng-ùng Hùng (東森新聞雲)|archive-date=2017-12-23|archive-url=https://web.archive.org/web/20171223102533/https://www.ettoday.net/news/20130715/240793.htm|deadurl=yes}}</ref> Cī ciáh īng-piéng iù Dìng Báe̤k-chiŏng (陳北川) lì [[dō̤-iēng]], Diòng-ái Gĕ̤ng-cáuk Siēu-cū (傳愛工作小組) siā kiŏk-buōng, găk [[Dài-uàng]] [[Giĕ-lè̤ng]] kiák. Īng-piéng gōng lāu ciŏng-uâng siŏh giông dâi-gé: siŏh ciáh hô̤ lō̤ Ĭ-ūi (依瑋) gì nàng-[[hŏk-sěng]] puâng diŏh siŏh ciáh hô̤ Giĕk-gŏ̤ (杰哥) gì [[nàng-gái]], ké̤ṳk ĭ bék-páe̤k chĭng-huâng kó̤ lāu. Īng-piéng gŭng-buó cĭ-hâiu, ké̤ṳk nè̤ng dò̤ chék-ché̤ṳ tióng, uōng-mìng dó̤i cī ciáh īng-piéng huāng-hiōng iā duâi.
  
  ==Cié-cáuk ==
  «Nâ Cā Huòi-é» iù Dṳ̆ng-huà Mìng-guók [[Dṳ̆ng-huà Mìng-guók Gáu-ṳ̆k-buô|Gáu-ṳ̆k-buô]] (教育部) táuk Guók-gă Gáu-ṳ̆k Ngiēng-giú-iêng kó̤ có̤<ref name="东森1"/>, [[Diòng-ái Gă-cŭk Diòng-bó̤ Ùng-huá Sê̤ṳ-ngiĕk Iū-âing Gŭng-sĭ]] (傳愛家族傳播文化事業有限公司) ciék kó̤ lāu cī ciáh êng-ô. [[Dō̤-iēng]] gì nè̤ng sê Dìng Báe̤k-chiŏng (陳北川). [[2010 nièng]], gáu [[Giĕ-lè̤ng]] ōng īng-piéng<ref name="东森1"/><ref name="nownews">{{cite web|url=http://www.nownews.com/n/2013/07/13/211802|title=「杰哥不要啦！」 教部性侵宣導片逆勢宣傳爆紅|date=2013-07-13|accessdate=2017-06-23|work=nownews|archive-date=2017-03-16|archive-url=https://web.archive.org/web/20170316051823/http://www.nownews.com/n/2013/07/13/211802|deadurl=yes}}</ref>, chṳ̄-gīng (取景) gì diòng-dê ô [[Nuāng-nuāng Gŏ̤-ngék Dṳ̆ng-hŏk]] (暖暖高級中學), Sĭng-hŭng-gă̤ (新豐街) dēng-dēng<ref name="appledaily1">{{cite web|url=http://www.appledaily.com.tw/realtimenews/article/new/20140616/417413/|title=杰哥在這獵走阿瑋 6拍攝景點公開|author=饒偉生|date=2014-06-16|accessdate=2017-06-23 |work=蘋果日報}}</ref>. Ciō-dà̤-gŏ̤ (主題歌) gì gŏ̤-sṳ̀ (歌詞) iù Diòng-ái Cháung-é Siēu-cū (傳愛創意小組) siā. Mā-lô-dâi (馬路大) puō-ké̤ṳk (譜曲).
  
  ==Kiŏk-cìng dâi-gŏng ==
  Ô siŏh huòi, Ĭ-ūi (iēng-uòng Uòng Iêu-ūi, 黃耀緯) gâe̤ng ngiê-mā lâng ciáh duâi-cǎng, Ĭ-ūi cêu liê-kŭi ĭ chió, gâe̤ng ĭ [[káh-dièu-bŏng]] Bĭng-bĭng (彬彬, iēng-uòng Uòng Sièu-lìng, 黃韶麟) kó̤ uōng-lŏk gă-pĭ-tiăng (網絡咖啡廳) káh-dièu. Lâng ciáh nè̤ng găk uōng-kă diē-sié, ké̤ṳk Giĕk-gŏ̤ (iēng-uòng Ngū Gă-ūi, 伍嘉緯) cé̤ṳ-é lāu. Giàng chók uōng-gă (網咖) hâiu, Giĕk-gŏ̤ lì păng-gōng. „Nguāi chió diē-sié ô iā sâ̤ nó̤h siăh.“„Bŏng-cô guó iā sâ̤ dò̤-chió siéu-nièng.“—Giĕk-gŏ̤ ciŏng-uâng gōng ĭ-gáuk-nè̤ng tiăng, piéng ĭ-gáuk-nè̤ng kó̤ cê-gă chió diē-sié káh-dièu. Giĕk-gŏ̤ dái lâng ciáh nè̤ng kó̤ chiĕu-chê mā̤ nó̤h, téng-gĭ dái lāu gūi guáng [[bì-ciū]] diōng-chió. Găk chió diē-sié, Giĕk-gŏ̤ guáng lâng ciáh nè̤ng siăh ciū, dīng gáu Bĭng-bĭng cói lāu, buóh kó̤ chĭng-huâng Ĭ-ūi. Chŭi-iòng Ĭ-ūi duâi-siăng gó̤ „Giĕk-gŏ̤ ng-sāi!“, dáng-sê Giĕk-gŏ̤ hĕng-hák „Tiăng-chuôi, niông nguāi ché̤ṳ nâ!“ Gáu-muōi dáik-tīng, gó bék-páe̤k Ĭ-ūi mâ̤-sāi ciŏng cī giông dâi-gé gōng nè̤ng tiăng. Guó-hâiu, Ĭ-ūi síng-sĭng (身心) iā siú-dê. Ĭ kó̤ gŭng-huòng láuk, puâng diŏh cé-gĕ̤ng mă-mă (志工媽媽) Sé̤ṳk-hiê (淑惠, iēng-uòng Diŏng Chiŏng-miēng, 張昌緬) gâe̤ng nè̤ng chó̤i-gōng-chó̤i-tiăng. Sé̤ṳk-hiê gōng gáu gâe̤ng séng-chĭng-huâng iū-guăng gì sṳ̀-hôi, Ĭ-ūi diĕng kó̤, háng-giéu-lièng-tiĕng, cêu ké̤ṳk Sé̤ṳk-hiê cé̤ṳ-é lāu. Ĭ-ūi siú ĭ bŏng-cô, gōng lāu cê-gă gì dâi-gé, bô tiăng Sé̤ṳk-hiê gì uâ, cūng-bê bó̤-gīng (報警), ngiêng-siŏng (驗傷), tŭng-bó̤ hŏk-hâu, niông ciòng-áng (全案) céng-ĭk sṳ̆-huák tiàng-sê̤ṳ (司法程序). Īng-piéng có̤i-hâiu, iù bòng-béik (旁白) gōng-chĭng-chū séng-chĭng-hâi gì dêng-ngiê (定義).
  
  ==Chăng-kō̤ cṳ̆-lâiu==
  {{reflist}}
  
  [[分類:Īng-piéng]]
  [[分類:Dài-uăng]]